SKRIFTLIG FORESPØRGSEL E-0046/01

af Ursula Schleicher (PPE-DE) til Kommissionen

(22. januar 2001)

Om: L-Cystein af menneskehår

Ifølge Kommissionens svar af 28.11.2000 på forespørgsel P-3343/00(1) overvejer Kommissionen i øjeblikket, om man ved hjælp af et direktiv om tilpasning af direktiv 76/768/EØF(2) til de tekniske fremskridt kan ændre nr. 416 i bilag II. Svaret indeholder et forslag til en formulering. Det påskønnes, at Kommissionen har givet et udførligt svar. Desværre blev det første spørgsmål i forespørgslen ikke besvaret. Det første spørgsmål lyder som følger: Har Kommissionen under behandlingen af dispensationen ud over videnskabelige synspunkter også inddraget etiske synspunkter?

På grund af Kommissionens svar omformuleres spørgsmålet som følger:

- Inddrager Kommissionen etiske synspunkter i sine igangværende overvejelser om, hvorvidt der kan foretages en tilpasning af det eksisterende direktiv?

- Det hidtidige forbud mod udvinding af L-Cystein fra menneskehår har bl.a. været begrundet med, at der er risiko for at overføre Creutzfeldt-Jacob og bestemte virussygdomme.

- Mener Kommissionen virkelig, at det er forsvarligt at svække forbuddet også i lyset af den nyeste viden om BSE og den fremherskende usikkerhed om overførsel af Creutzfeldt-Jacob?

(1) EFT C 136 E af 8.5.2001, s. 224.

(2) EFT L 262 af 27.9.1976, s. 169.

Svar afgivet på Kommissionens vegne af Erkki Liikanen

(19. marts 2001)

I henhold til Rådets direktiv 76/768/EØF af 27. juli 1976 om indbyrdes tilnærmelse af medlemsstaternes lovgivning om kosmetiske midler (kosmetikdirektivet) bør beskyttelse af den offentlige sundhed være grundlaget for Fællesskabets bestemmelser på kosmetikområdet. Dette mål bør dog nås med midler, som ligeledes tager hensyn til den økonomiske og teknologiske nødvendighed. Den tekniske udvikling nødvendiggør en hurtig tilpasning af de tekniske forskrifter i dette direktiv for at sikre, at kun sikre kosmetiske produkter markedsføres. Derfor er Den Videnskabelige Komité for Kosmetiske Produkter og andre Forbrugsvarer end Levnedsmidler bemyndiget til at afgive udtalelser om forbrugersundhed og -sikkerhed på kosmetikområdet på grundlag af videnskabelige oplysninger og under hensyntagen til etiske overvejelser, som f.eks. brug af frivillige forsøgspersoner.

Når Kommissionen fremsætter forslag til teknisk tilpasning af direktivet, tager den derfor hensyn til både de videnskabelige og de etiske synspunkter, som komitéen fremkommer med i sine udtalelser.

Den Videnskabelige Komité for Kosmetiske Produkter og andre Forbrugsvarer end Levnedsmidler og Den Videnskabelig Styringskomité har foretaget en risikovurdering af aminosyrer som f.eks. L-cystein, der udvindes ved hjælp af hydrolyse af menneskehår.

Denne risikovurdering viser, at sådanne aminosyrer er sikre, hvilket bygger på følgende kendsgerninger:

- Hidtil er der ikke påvist prioner med tilknytning til overførbare spongiforme encephalopatier (TSE) i hår.

- I kosmetik anvendes disse hydrolysater kun til udvortes brug, og der er ikke noget, der tyder på, at TSE kan overføres ved udvortes brug

- Den meget strenge procedure, der fører til fjernelse af peptider, sikrer, at det ansvarlige prion udelukkes.

- Aminosyrer kan som følge af deres beskaffenhed ikke overføre TSE.

Afslutningsvis kan det fastslås, at de foreliggende videnskabelige undersøgelser på alle måder understøtter ændringen af nr. 416 i bilag II til kosmetikdirektivet.